ભાવનગર તા.૧૪: ભાવનગરનાં ધારાસભ્ય અને રાજયના મંત્રી વિભાવરીબેન દવેનાં પતિ વિજયભાઇ દવેનું નિધન થતાં બ્રહ્મસમાજ અને ભાજપમાં શોકનું મોજું ફેલાયું છે. આજે શુક્રવારે સવારે ભાવનગર સ્થિત તેમનાં નિવાસ સ્થાનેથી સ્વ. વિજયભાઇની અંતિમયાત્રા નીકળી હતી જેમાં શિક્ષણમંત્રી ભુપેન્દ્રસિંહ ચુડાસમા, ભાવનગરનાં મેયર, શહેર પ્રમુખ સહિત સંગઠનનાં હોદેદારો, આગેવાનો અને કાર્યકરો બહોળી સંખ્યામાં જોડાયા હતા. મંત્રી વિભાવરીબેન દવેનાં પતિ કલાર્ક, એલ.આઇ.સી. એજન્ટથી લઇ કન્સ્ટ્રકશનનું કામ કરતાં હતા. વિજયભાઇ દવે છેલ્લા કેટલાક સમયથી મગજની બિમારીને લઇને મુશ્કેલીમાં હતા. અને ભાવનગર અને અમદાવાદ હોસ્પિટલમાં લાંબો સમય સારવાર લીધી હતી. ગઇકાલે સાંજનાં સુમારે ગાંધીનગર ખાતે તેમણે અંતિમ શ્વાસ લીધા હતા. આ સમયે તેમનાં પત્ની વિભાવરીબેન દવે, પુત્ર જાબાલ હાજર હતા.